text: [{"text_idx": "#000001", "text": "Ein jar\u00f0tinna (fr. geode) kann samanberast vi\u00f0 eina sto\u0301ra, meira ella minni rundleitta poknutinnu, har alskyns \u2013 ofta sera v\u00f8kur \u2013 steinsl\u00f8g (mineral) gj\u00f8gnum langa ti\u0301\u00f0 eru u\u0301rskild u\u0301r gj\u00f8gnumseyrandi vatni i\u0301 gro\u0301tinum. Tey hava so li\u0301\u00f0andi, heilt ella partvi\u0301st, fylt eina sto\u0301ra poknu ella holu i\u0301 gro\u0301tinum. Ofta eru ja\u00f0ur ella ringar vi\u00f0 ymiskum steinsl\u00f8gum, sum bera bo\u00f0 um skiftandi umst\u00f8\u00f0ur i\u0301 gro\u0301tinum gj\u00f8gnum ti\u0301\u00f0irnar."}, {"text_idx": "#000002", "text": "Jar\u00f0tinnur i\u0301 f\u00f8royskum gro\u0301ti eru vanliga u\u0301r ymiskum brigdum av kisilsteini (SiO2), til d\u00f8mis kalsedon, agat, jaspis, opal ella reinum kvarts (bjargkrystalli). Hetta tilfar er sera mo\u0301tst\u00f8\u00f0uf\u00f8rt og kann liggja eftir, ta\u0301 basalgro\u0301ti\u00f0 uttan um er t\u00e6rt og ma\u0301a\u00f0 burtur."}, {"text_idx": "#000003", "text": "Myndin vi\u0301sir eina jar\u00f0tinnu u\u0301r ymiskum kisilmineralum. Uttast er eitt ja\u00f0ur av kalsedon (gra\u0301tinnu). Hetta ja\u00f0ur er ta\u00f0 fyrsta, i\u00f0 er u\u0301rskilt burtur u\u0301r gj\u00f8gnumseyrandi v\u00e6tuni ni\u00f0ri i\u0301 j\u00f8r\u00f0ini. Kalsedon er eitt kisilmineral vi\u00f0 \u00f8rsma\u0301um krystallum, sum eyga\u00f0 ikki s\u00e6r. Innara ja\u00f0ri\u00f0 er u\u0301r bergkrystalli (kvarts), og her s\u00e6st skapi\u00f0 ty\u0301\u00f0iliga a\u0301 glaskendu kvartskrystallunum. Mi\u00f0jan a\u0301 jar\u00f0tinnuni er opin. Try\u0301st, hiti og evnafr\u00f8\u00f0iligu umst\u00f8\u00f0urnar ni\u00f0ri i\u0301 j\u00f8r\u00f0ini treyta, hv\u00f8rji mineral ver\u00f0a u\u0301rskild gj\u00f8gnum ti\u0301\u00f0irnar."}]